KOMISIJOS REGLAMENTAS (EB) Nr. 1499/2004
2004 m. rugpjūčio 24 d.
dėl kai kurių ypatingų paramos Belgijos kiaušinių rinkai priemonių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo (1), ypač į jo 14 straipsnį,
kadangi:
(1)
Kai kuriuose Belgijos regionuose pasireiškus paukščių gripui 2003 m. balandžio 25 d. Komisijos sprendimu 2003/289/EB dėl apsaugos priemonių, susijusių su paukščių gripu Belgijoje (2), buvo priimti tam tikri šiai valstybei taikytini veterinariniai ir prekybos apribojimai. Atitinkamai buvo laikinai uždrausta vežti ir parduoti perinti skirtus kiaušinius šalies viduje.
(2)
Pritaikius veterinarines priemones, t.y., apribojus laisvą perinti skirtų kiaušinių apyvartą, kilo pavojus, kad perinti skirtų kiaušinių rinka šioje šalyje bus rimtai sutrikdyta. Belgijos valdžia ėmėsi priemonių šiai rinkai paremti tuo laikotarpiu, kuris būtinai reikalingas. Minėtos priemonės numato, kad perinti skirti kiaušiniai, kurių nebegalima patalpinti į inkubatorius, gali būti panaudoti perdirbimui į kiaušinių produktus.
(3)
Priimtos priemonės padarė teigiamą poveikį perinti skirtų kiaušinių rinkai ir bendrai kiaušinių rinkai. Jas derėtų prijungti prie ypatingų Reglamento (EEB) Nr. 2771/75 14 straipsnyje numatytų priemonių rinkai remti, taip pat suteikti paramą ekonominiams nuostoliams, atsiradusiems perinti skirtus kiaušinius panaudojus perdirbimui į kiaušinių produktus, iš dalies kompensuoti.
(4)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nuo 2003 m. balandžio 16 d. iki gegužės 5 d. Belgijos valdžios sprendimu taikant Sprendimą 2003/289/EB atliktas perinti skirtų kiaušinių, kurių KN kodas 0407 00 19, panaudojimas perdirbimui yra laikomas ypatinga priemone rinkai remti, kaip numato Reglamento (EEB) Nr. 2771/75 14 straipsnis.
2. Pagal 1 dalyje numatytą priemonę skiriama:
-
0,097 euro kompensacija už broilerio kilmės perinti skirtą kiaušinį bendram ne didesniam kaip 5 372 000 vienetų kiaušinių kiekiui,
-
0,081 euro kompensacija už dedeklių kilmės perinti skirtą kiaušinį bendram ne didesniam kaip 314 000 vienetų kiaušinių kiekiui,
-
0,265 euro kompensacija už „dauginimosi“ kilmės perinti skirtą kiaušinį, bendram ne didesniam kaip 99 000 vienetų kiaušinių kiekiui.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 24 d.